Komisija je danes predstavila prvi odziv na zahtevo Evropskega sveta iz marca 2018, da oceni stanje, pa tudi preostale ovire in priložnosti za polno delovanje enotnega trga.

Standardizacija ima v tej oceni pomembno vlogo, zlasti ob upoštevanju njene vloge pri odpravljanju tehničnih ovir v trgovini. Standardi prispevajo k zagotavljanju interoperabilnosti komplementarnih izdelkov in storitev, pospešujejo uvajanje inovativnih izdelkov in navsezadnje krepijo zaupanje evropskih potrošnikov v kakovost izdelkov in storitev, ki se ponujajo v Uniji. Glede na hiter tehnološki razvoj, digitalizacijo evropskega gospodarstva ter na novo nastajajoče gospodarske trende in modele rasti standardizacija ključno prispeva k razvoju enotnega trga, ki je kos izzivom prihodnosti, ter možnostim, da evropski potrošniki in podjetja izkoriščajo prednosti teh sprememb.

Evropski standardi nadomeščajo potencialno nasprotujoče si nacionalne standarde v vseh državah članicah Unije in s tem olajšajo dostop do trga tistim, ki jih uporabljajo. Tako standardi prispevajo k stalnemu poglabljanju enotnega trga. Evropska unija s spodbujanjem čim večje usklajenosti med evropskimi in mednarodnimi standardi spodbuja najboljše prakse in povečuje sinergije v svetovnih vrednostnih verigah. To krepi trgovinske tokove in priložnosti za širitev dejavnosti evropskih podjetij.

Evropski sistem za standardizacijo, ki dobro deluje, prispeva k splošni gospodarski rasti, podpira inovacije in svetovno konkurenčnost evropske industrije. Pomaga tudi v praksi dosegati ravni varnosti, zdravja ter varstva potrošnikov in varovanja okolja, ki so določene v zakonodaji Unije. Evropska industrija se s sprejemanjem številnih inovativnih rešitev in digitalnih tehnologij hitro spreminja. Ta trend zadeva tudi tradicionalne gospodarske sektorje. Potreba po standardizaciji, ki temelji na naprednih evropskih standardih ter sodobnem in prožnem evropskem sistemu za standardizacijo, je prisotna v vseh sektorjih.

To sporočilo vsebuje pregled delovanja evropskega sistema za standardizacijo in pregled pobud v zadnjih letih v podporo izvajanju uredbe o standardizaciji, tudi ob upoštevanju ustrezne sodne prakse Sodišča Evropske unije. Sporočilo pojasnjuje ukrepe, ki jih je pred kratkim sprejela Komisija za nadaljnje izboljšanje sistema, in vključuje tudi posebne ukrepe, ki jih bo Komisija sprejela v bližnji prihodnosti, da bi povečala učinkovitost, preglednost in pravno varnost za akterje, ki sodelujejo pri razvoju harmoniziranih standardov. To sporočilo je pomembno v zvezi s harmoniziranimi standardi, to je evropskimi standardi, sprejetimi na podlagi zahteve Komisije, za uporabo usklajevalne zakonodaje Unije.

Evropski sistem za standardizacijo temelji na javno-zasebnem partnerstvu med Komisijo in skupnostjo za standardizacijo. Njegova edinstvenost temelji na uporabi harmoniziranih standardov. Ti standardi postanejo del prava Unije in proizvajalcem na celotnem enotnem trgu ob uporabi zagotavljajo domnevo o skladnosti z zahtevami zakonodaje Unije. Tako je zagotovljena pomembna pravna varnost za uporabnike harmoniziranih standardov, zlasti malim in srednjim podjetjem pa omogoča, da izdelke, ki so skladni z zakonodajo Unije, dajo na trg brez dodatnih stroškov. Tako imenovani „nov zakonodajni okvir“ je zasnovan kot prožen in tržno usmerjen sistem, ki temelji na soglasju industrije, malih in srednjih podjetij ter drugih ključnih zainteresiranih strani, obenem pa zagotavlja usklajenost izdelkov, ki so v skladu s harmoniziranimi standardi, z zakonodajo Unije.

Uporaba harmoniziranih standardov zagotavlja pravno varnost in stabilnost uporabnikom, kar zmanjšuje stroške proizvajalcev. To je pomembno za vlagatelje, vendar povečuje tudi javno odgovornost regulativnih organov, ki morajo te harmonizirane standarde ustrezno nadzirati.

Uredba 1025/2012 (v nadaljnjem besedilu: uredba o standardizaciji) je od začetka veljavnosti leta 2013 zagotovila glavni pravni okvir za evropski sistem za standardizacijo, vključno z razdelitvijo odgovornosti in obveznosti sodelujočih akterjev. Nekatere izboljšave praktičnega izvajanja tega okvira je treba izvesti hitro, zlasti ob upoštevanju sodne prakse Sodišča Evropske unije.

1. Delovanje evropskega sistema za standardizacijo

Harmonizirane standarde razvija ena od treh evropskih organizacij za standardizacijo na podlagi uradne zahteve Komisije (v nadaljnjem besedilu: zahteva za standardizacijo), da se podpre izvajanje zakonodaje Unije. V teh zahtevah za standardizacijo se opredeli, kaj se pričakuje od evropskih organizacij za standardizacijo. Zlasti se določi, katere harmonizirane standarde je treba pripraviti in do kdaj. Komisija razvija zahteve za standardizacijo v sodelovanju z državami članicami v vključujočem in preglednem postopku.

Komisija in evropske organizacije za standardizacijo zagotovijo, da proces razvoja harmoniziranih standardov temelji na soglasju ter je pregleden in vključujoč. Komisija zlasti pozorno spremlja, ali se v procesu upošteva prispevek malih in srednjih podjetij ter zainteresiranih strani, ki predstavljajo vse dele družbe, kot so potrošniki, delavci in okoljski interesi, saj njihov prispevek povečuje kakovost standardov. Ko evropske organizacije za standardizacijo razvijejo harmonizirani standard, Komisija oceni, ali izpolnjuje zahteve ustrezne zakonodaje Unije in prvotno zahtevo za standardizacijo. Če Komisija ugotovi, da standard izpolnjuje zahtevo in zakonodajo Unije, se odloči za objavo sklica nanj v Uradnem listu Evropske unije. Na koncu tega postopka in na podlagi sklepa Komisije o objavi sklica v Uradnem listu bo standard imel pravne učinke v okviru ustrezne zakonodaje Unije.